พันธบัตรประเทศเกิดใหม่ เสน่ห์หรือความเสี่ยง (จบ)
ตอนที่แล้ว เราไปดูความเสี่ยงในอดีตหลากหลายแง่มุมของการลงทุนในพันธบัตรกลุ่มประเทศเกิดใหม่
17 เม.ย. 2560

โดย...จิรวัฒน์ สุภรณ์ไพบูลย์ ผู้บริหารสายงานธุรกิจบริการไพรเวทแบงค์ ธนาคารกสิกรไทยตอนที่แล้ว เราไปดูความเสี่ยงในอดีตหลากหลายแง่มุมของการลงทุนในพันธบัตรกลุ่มประเทศเกิดใหม่ หรือ Emerging Markets (EM) ไปแล้ว ตอนนี้มาดูความน่าสนใจของสินทรัพย์ พันธบัตรในกลุ่มประเทศ EM ในสกุลเงินหลักกัน ได้แก่- สภาพคล่องการซื้อขายสูง เปลี่ยนมือง่าย เพราะเสนอขายเป็นการทั่วไป ไม่มีข้อจำกัดเหมือนพันธบัตรสกุลเงินท้องถิ่นที่เสนอขายภายในประเทศเท่านั้น- ผลตอบแทนส่วนเพิ่ม หรือ Credit Spread อยู่ในระดับสูงเมื่อเทียบกับพันธบัตรสหรัฐ โดยเฉลี่ยประมาณ 1.0-1.5%- เครื่องมือช่วยป้องกันความเสี่ยง เช่น สัญญา Swap บนอันดับความน่าเชื่อถือ อัตราดอกเบี้ย และอัตราแลกเปลี่ยน ซึ่งนักลงทุนสามารถใช้เครื่องมือนี้เพื่อบริหารความเสี่ยงต่างๆ ได้- แนวโน้มค่าเงินในกลุ่ม EM เริ่มทรงตัว ในอดีต ช่วงปี 2013 ที่ธนาคารกลางสหรัฐ หรือ Fed ส่งสัญญาณเตรียมขึ้นดอกเบี้ย ทำให้มีเงินไหลออกจากกลุ่ม EM ค่อนข้างมาก ดัชนีค่าเงินกลุ่ม EM อ่อนลงจากจุดสูงสุดมากว่า 40% ทั้งนี้ ในช่วง 3 เดือนที่ผ่านมา นักวิเคราะห์หลายรายเริ่มระบุว่า แนวโน้มการไหลออกของเงินลงทุนต่างชาติในระยะหลังเริ่มน้อยลง และค่าเงินกลุ่ม EM น่าจะมีเสถียรภาพมากขึ้นถึงตรงนี้ อาจมีคำถามว่า ทำไมการลงทุนในพันธบัตรสกุลเงินหลักยังต้องกังวลเรื่องค่าเงินอีกคำตอบคือ หากค่าเงินในกลุ่ม EM อ่อนลงต่อไป จะทำให้ภาระหนี้ที่เป็นเงินสกุลหลักของกลุ่มประเทศ EM ยิ่งพอกพูนขึ้น ส่งผลให้สถานะเครดิตแย่ลง เพราะมีความกังวลเรื่องความสามารถในการชำระหนี้ ลองนึกย้อนไปถึงเหตุการณ์ต้มยำกุ้งของไทยที่ค่าเงินบาทอ่อนค่าลง ทำให้ภาระหนี้เพิ่มขึ้นอย่างรวดเร็ว ส่งผลกระทบต่อทั้งตลาดการเงินและอัตราแลกเปลี่ยน ทั้งในประเทศ และขยายเป็นวงกว้าง- ผลตอบแทนในปี 2016 ที่โดดเด่น ดัชนีผลตอบแทนพันธบัตร EM ที่เป็นสกุลเงินหลักให้ผลตอบแทนในปี 2016 ที่ 9.38% เทียบกับดัชนีพันธบัตรสหรัฐ และดัชนีพันธบัตรไทยที่ให้ผลตอบแทนแค่เพียง 0.86% และ 1.79% ตามลำดับดังนั้น แม้กระแสความกังวลให้หลีกเลี่ยงการลงทุนในพันธบัตรระยะยาว ในช่วงที่อัตราดอกเบี้ยกำลังขยับขึ้นนั้นยังคงมีอยู่ ทางเลือกการลงทุนในพันธบัตรกลุ่ม EM ที่เป็นสกุลเงินหลัก ก็อาจเป็นทางเลือกที่ดีในช่วงเวลานี้ก็เป็นได้ เพราะไม่จำเป็นต้องลงทุนในพันธบัตรอายุคงเหลือยาวๆ แต่ยังได้ผลตอบแทนที่ดี